依韵答胡直孺
作者：李復
朝代：宋

paragraphs: 東蒙野老工何拙，刻楮三年不成葉。
迂途獨往自名愚，舉足常嫌投險捷。
忽然開口向時人，機士笑驚多脫頰。
半生長餓首慵回，厭見糟醨能腐脅。
惟與孤雲靜往還，胎仙戲舞琴三疊。
江南墨客貌雖癯，戰勝當前輕勇俠。
潤身不貯世間珍，別有驪珠光滿篋。
北游一見潜魄動，雙目爛爛巖光曄。
新詩幾幅起秋風，使我靜觀但嚅囁。
相逢便欲苦死留，恐跨飛鯨動歸鬣。